Document ID: 32007L0031

DIREKTIVA KOMISIJE 2007/31/ES
z dne 31. maja 2007
o spremembi Direktive Sveta 91/414/EGS glede razširitve uporabe aktivne snovi fostiazat
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti druge alinee drugega pododstavka člena 6(1) Direktive,
ob upoštevanju naslednjega:
(1)
Z Direktivo Komisije 2003/84/ES (2) je bil fostiazat kot aktivna snov vključen v Prilogo I k Direktivi 91/414/EGS.
(2)
Ob zahtevku za vključitev fostiazata je njegov proizvajalec ISK Biosciences Europe S.A. predložil podatke o uporabah za zatiranje nematod, ki podpirajo splošni sklep o možnih pričakovanjih, da bodo fitofarmacevtska sredstva, ki vsebujejo fostiazat, izpolnila varnostne zahteve iz člena 5(1)(a) in (b) Direktive 91/414/EGS. Zato je bil fostiazat vključen v Prilogo I k tej direktivi s posebnimi določbami, da ga lahko države članice registrirajo le za uporabo kot nematicid.
(3)
Poleg zatiranja nematod v določenih kmetijskih uporabah, je prijavitelj zdaj zaprosil za spremembo navedenih posebnih določb glede zatiranja žuželk. Da bi se podprlo takšno razširitev uporabe, je prijavitelj predložil dodatne informacije.
(4)
Nizozemska in Združeno kraljestvo sta ocenila informacije in podatke, ki jih je predložila družba. Komisijo sta maja in novembra 2006 obvestila, da zahtevana razširitev uporabe ne pomeni kakršnih koli dodatnih tveganj poleg že upoštevanih pri posebnih določbah za fostiazat v Prilogi I k Direktivi 91/414/EGS in v poročilu Komisije o pregledu za navedeno snov. To velja še zlasti v tem primeru, saj razširitev uporabe zadeva le organizme, ki se jih zatira, ne pa parametrov za uporabo iz posebnih določb Priloge I k Direktivi 91/414/EGS.
(5)
Zato je upravičeno spremeniti posebne določbe za fostiazat.
(6)
Zato je primerno Direktivo 91/414/EGS ustrezno spremeniti.
(7)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga I k Direktivi 91/414/EGS se spremeni v skladu s Prilogo k tej direktivi.
Člen 2
Države članice sprejmejo in objavijo zakone in druge predpise, potrebne za uskladitev s to direktivo, najpozneje do 1. septembra 2007. Komisiji takoj posredujejo besedila teh predpisov in korelacijsko tabelo med navedenimi predpisi in to direktivo.
Države članice uporabljajo navedene predpise od 2. septembra 2007.
Države članice se v sprejetih predpisih sklicujejo na to direktivo ali sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 31. maja 2007

Labels: 12
0
3
6